ตลาดหุ้นเอเชียสดใส ขานรับดัชนี PMI จีนตามเป้า-WHO ประกาศภาวะฉุกเฉินไวรัส “โคโรนา”
ตลาดหุ้นเอเชียสดใส ขานรับดัชนี PMI จีนตามเป้า-WHO ประกาศภาวะฉุกเฉินไวรัส “โคโรนา”
ตลาดหุ้นเอเชียสดใส ขานรับดัชนี PMI จีนตามเป้า-WHO ประกาศภาวะฉุกเฉินไวรัส “โคโรนา”
31 ม.ค. 2563

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ หลังจีนเปิดเผยดัชนี PMI ภาคการผลิตที่สอดคล้องกับการคาดการณ์ นอกจากนี้ นักลงทุนยังขานรับข่าวองค์การอนามัยโลก (WHO) ประกาศให้ไวรัสโคโรนาสายพันธุ์ใหม่เป็นภาวะฉุกเฉินด้านสาธารณสุขของโลก ซึ่งจะส่งผลให้การรับมือของประเทศต่างๆเป็นไปอย่างมีประสิทธิภาพมากขึ้น
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 23,148.92 จุด เพิ่มขึ้น 171.17 จุด, +0.74%
ดัชนี HSI ตลาดหุ้นฮ่องกงเปิดวันนี้ที่ 26,757.61 จุด เพิ่มขึ้น 308.48 จุด, +1.17%
ดัชนี TAIEX ตลาดหุ้นไต้หวันเปิดวันนี้ที่ 11,494.03 จุด เพิ่มขึ้น 72.29 จุด, +0.63%
ดัชนี KOSPI ตลาดหุ้นเกาหลีใต้เปิดวันนี้ที่ 2,160.60 จุด เพิ่มขึ้น 12.60 จุด, +0.59%
ดัชนี FTSE STI ตลาดหุ้นสิงคโปร์เปิดวันนี้ที่ 3,173.39 จุด เพิ่มขึ้น 2.71 จุด, +0.09%
ดัชนี FBMKLCI ตลาดหุ้นมาเลเซียเปิดวันนี้ที่ 1,544.25 จุด ลดลง 1.34 จุด, -0.09%
ดัชนี PSE Composite ตลาดหุ้นฟิลิปปินส์เปิดวันนี้ที่ 7,413.17 จุด เพิ่มขึ้น 20.49 จุด, +0.28%
ด้านสำนักงานสถิติแห่งชาติจีน (NBS) รายงานในวันนี้ว่า ดัชนีผู้จัดการฝ่ายจัดซื้อ (PMI) ภาคการผลิตเดือนม.ค. อยู่ที่ระดับ 50 ลดลงจากระดับ 50.2 ในเดือนธ.ค. ซึ่งสอดคล้องกับการคาดการณ์ของนักวิเคราะห์
อย่างไรก็ดี ดัชนีที่เคลื่อนไหวสูงกว่าระดับ 50 บ่งชี้ว่าภาคการผลิตของจีนอยู่ในภาวะขยายตัว และหากดัชนีเคลื่อนไหวต่ำกว่าระดับ 50 บ่งชี้ว่าภาคการผลิตมีการหดตัว
ส่วนดัชนีผู้จัดการฝ่ายจัดซื้อ (PMI) ภาคบริการเดือนม.ค.พุ่งขึ้นแตะระดับ 54.1 จากระดับ 53.5 ในเดือนธ.ค.
ขณะที่นักลงทุนคลายความกังวลเกี่ยวกับการระบาดของไวรัสโคโรนาสายพันธุ์ใหม่ หลังจากที่ WHO ระบุว่า การประกาศให้เชื้อไวรัสโคโรนาสายพันธุ์ใหม่เป็นภาวะฉุกเฉินด้านสาธารณสุขของโลก (Public Health Emergency of International Concern – PHEIC) นั้น จะช่วยยกระดับความร่วมมือระหว่างประเทศ ในการป้องกันการแพร่ระบาดของไวรัสโคโรนา
ด้าน WHO ยังคงเชื่อว่า มีความเป็นไปได้ที่จะสามารถยับยั้งการแพร่ระบาดของไวรัสโคโรนา โดย WHO จะให้คำแนะนำประเทศต่าง ๆในการใช้มาตรการที่แข็งแกร่งในการวินิจฉัยอาการผู้ป่วยติดเชื้อ การคัดแยกและการรักษาผู้ป่วยติดเชื้อ การติดตามประวัติการสัมผัสผู้อื่นของผู้ป่วยติดเชื้อ และการสนับสนุนให้ชุมชนตระหนักรู้ถึงความจำเป็นในการแยกตัวออกจากพื้นที่เสี่ยง
ทั้งนี้ คณะกรรมการสุขภาพแห่งชาติของจีน (NHC) แถลงยืนยันว่า ณ วันพฤหัสบดีที่ 30 ม.ค. จำนวนผู้เสียชีวิตจากโรคปอดอักเสบที่เกิดจากการติดเชื้อไวรัสโคโรนาสายพันธุ์ใหม่ในจีน เพิ่มขึ้นเป็น 213 ราย ขณะที่จำนวนผู้ติดเชื้อไวรัสดังกล่าวอยู่ที่ 9,692 ราย